Nuwejaarsvoorneme - Voelgoed
Tuis Voelgoed Blogs Nuwejaarsvoorneme
Blogger - Annette Willemse
Die oujaar se lus is geblus en 2017 hang verlep rond saam met die faux fur trend van 2016. Ek gaan eerlik wees: ek is verlig. Verlede jaar was rowwer as Brixton op die vooraand van Guy Fawkes. Of nog erger: 'n karsiek peuter wat hals oor kop in 'n pak kaaskrulle ingeduik het.
Die nuwe jaar gaan beter wees. Dit moet net!
Ter voorbereiding van alles nuut, vars en onbekend (maar fantasties en geheel lekker) het ek vanjaar my lys met nuwejaarsvoornemens met entoesiasme saamgestel. Jy sien, daar is 'n trick – soos met so baie ander dinge in die lewe (dink maar net aan die perfekte mikrogolf popcorn: die pakkie sê een minuut en 40 sekondes, maar dit is eintlik twee minute en 30 sekondes), en hoe gouer mens die voornemens game verstaan hoe beter.
Dit is baie belangrik om nie al reeds met jou eerste voorneme jouself in die voet te skiet nie. NEE. Jy kan onmoontlik nie ses dae van die week in die gym spandeer nie, tensy jy daar werk. Wees realisties. Jy sal jouself innig dankbaar wees hier teen die tweede week van Januarie wanneer jy reeds meer tyd in die gym as by die kerk spandeer het en die stokmannetjie-skuifel jou nie eens toelaat om te nies of 'n kuggie te gee nie – altans nie in die openbaar nie. Laasgenoemde is te danke aan stywe kuitspiere en 'n chroniese brandpyn as jy probeer asemhaal.
So. Ek gaan meer oefen as in 2017. As jy in ag neem dat ek in 2017 meestal net gesit het – voor die rekenaar, voor die televisie, in vergaderings en in die motor, is ENIGE fisiese aktiwiteit al 'n verbetering! So is elke tree wat ek gee 'n prestasie, of hoe?
Dan. Geen voornemenslys is sy sout werd sonder om melding te maak van óf gewigsverlies óf 'n nuwe (kits) dieët nie. En weereens – moenie jouself reeds in Januarie die josie in maak vir die arme kassier by die groentewinkel nie. Hy/sy werk net daar en moet uit die aard van hul beroep jou komkommers, blaarslaai, blomkool en wortels hanteer. Ek ken mense wat baie drasties (en dramaties) kan wees as dit kom by sake van die heupmaat: daar is die US Army Diet met baked beans en swart koffie, die – met permissie gesê, die Afblaas-dieët in die vorm van 'n seldery,- kool- en botterboonsop, en dan die "Ek-eet-niks-met-oë-nie-dieët (wat eintlik meer van 'n geit is as 'n properse dieët). Onthou net, aartappels het ook ogies.
So. Ek gaan minder eet. Ja, van my etes sal 'n boerbok laat kwyl, maar ek gaan myself nie uithonger nie. Ek sal byvoorbeeld kaalgat grondboontjies eet opposed to Woollies se grondboontjie-Chuckles, maar ek trek die streep by bros gebraaide krulkool (kale).
Het jy die trick agtergekom? Wees minder spesifiek, maar committed. Dink mooi daaroor: oujaarsaand het 'n manier om ons almal 'n bietjie (lees: baie) broos en bevange te maak. As die vrugtekoek klaar is, die vonkelwynproppe deur die pool gobbler opgeslurp is en die bure (eindelik) die laaste bomb cracker afgeskiet het, dan tref dit jou: nog 'n jaar is verby. Ek word nie jonger nie. Ek is steeds nie getroud nie. Ek moet óf vrede maak met my dubbelken óf plastiese snykunde oorweeg. Ek is vergangklik. Vandag hier…môre no more.
Ek sit hier en teug aan my glasbottel vol water (sies vir plastiek!) en loer na my Provitas – sonder kaassmeer, maar ek is happy – voornemens en al.
Mag 2018 vir jou ook happiness inhou!
Vorige artikelDawid het uitgeroep!
Volgende artikelDroom jy nog?
Annette Willemse is 'n oud-joernalis, fotograaf, dosent, korporatiewe kommunikasiespesialis, skrywer, dromer en doener! Skryf is vir my soos 'n pleister vir die siel, soos rooiwyn vir die liefde en soos koeksusters by 'n kerkbasaar. Ek lééf in prentjies en in stories. Gelukkig laat my beroep as Korporatiewe Kommunikasiepraktisyn my toe om myself – elke dag, met woorde te besig. Ek het my voorliefde vir lees en skryf by my ma – ook Annette, gekry. Ons erken maklik dat ons van brood sal leef solank ons net 'n ietsie het om te lees.
Sommige dae moet jy net KBO
Die son skyn altyd… êrens
Tyd, my goeie vriend
Watter storie vertel jou lewe
Blogger - Bianca Steffen - Oktober 12, 2018
So drie weke terug het ek die groot hartseer en voorreg om 'n gedenkdiens te lei. Iemand wat ek coach by 'n maatskappy is oorlede in 'n motorongeluk. Wat op...